**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 04.05.2018, ora 8.00 – 05.05.2018, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 05.05.2018, ora 7.00**

**RÂURI**

Debitele au fost, în general, staționare, exceptând râurile din bazinele hidrografice: Siret, Prut, Ialomița, bazinele superioare ale Oltului şi Argeșului, unde au fost în scădere ușoară.

Pe cursul inferior al Prutului, debitele au fost în creștere prin propagare.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din Dobrogea și mai mici (sub 30% din normalele lunare) pe râurile din bazinele hidrografice: Tur, Iara, Cerna, Suceava, Putna, Rm. Sărat, Bârlad, bazinele superioare ale Crasnei și Timișului şi pe afluenții Crișului Negru, Prutului şi Buzăului.

În interval, a fost emisă o **ATENŢIONARE HIDROLOGICĂ** pentru fenomene imediate**.**

Nivelurile pe râuri la staţiile hidrometrice se situează sub **COTELE DE ATENŢIE.**

Debitele vor fi relativ staționare exceptând Prutul unde vor fi în scădere.

Sunt posibile creşteri de niveluri şi debite pe unele râuri mici din zona de munte datorită precipitațiilor sub formă de aversă, prognozate.

Nivelurile pe râuri la staţiile hidrometrice se vor situa sub **COTELE DE ATENŢIE.**

**DUNĂRE**

Debitul la intrarea în ţară (secţiunea Baziaş) în intervalul 04 – 05.05.2018 a fost în scădere, având valoarea de 6300 m3/s, sub media multianuală a lunii mai (7250 m3/s).

În aval de Porţile de Fier debitele au fost în scădere.

**La stația hidrometrică Isaccea – jud. TL, nivelul se situează peste FAZA I DE APĂRARE (380+13).**

Debitul la intrarea în ţară (secţiunea Baziaş) va fi în scădere (6100 m3/s).

În aval de Porţile de Fier debitele vor fi în scădere.

**La stația hidrometrică Isaccea – jud. TL, nivelul se va mai situa peste FAZA I DE APĂRARE.**

***Se situează în faza I de apărare următoarele sectoare de dig:***

- Ciobanu- Gârliciu (km 19+150 km, 25+450) - jud. Constanţa;

- Maicanu, B.D.S., Călmăţui-Gropeni-Chişcani (comp.1, 2 si 3), Vărsătura, Noianu-Chişcani, Municipiu, Bălaia, Filipoiu, Gemenele, Lunguleţu din I.M.B - jud. Brăila;

- Dig Bădălan – jud. Galați;

- 23 August-Grindu, Smârdan -23 August I, Grindu-Canton km 30, Crişan, Sf. Gheorghe, Gârliciu-Dăeni (din administrarea ANAR), Chilia Veche, (din administrarea consiliilor locale), dig  Şosea Măcin-Smârdan (din administrarea Companiei Naţionale de Autostrăzi şi Drumuri Naţionale) - jud. Tulcea.

***Se situează în faza a II-a de apărare următoarele sectoare de dig:***

- Ciulineţ - Isaccea, T. Vladimirescu, Gorgova, R3, R4 (din administrarea ANAR), Nufăru-Victoria (din administrarea consiliilor locale) - jud. Tulcea.

**2.** **Situaţia meteorologică în intervalul 04.05.2018, ora 8.00 – 05.05.2018, ora 6.00**

**ÎN ŢARĂ**

Valorile de temperatură, în creștere față de ziua anterioară în aproape toată țara, au continuat să caracterizeze o vreme cu mult mai caldă decât în mod obișnuit în prima decadă a lunii mai, abaterile față de mediile climatologice fiind în medie de 7...10 grade; maximele s-au încadrat între 22 de grade la Mangalia și 32 de grade la Gurahonț, Târgu Mureș, Iași, Vaslui, Focșani și Galați (la 68 dintre stațiile meteo consemnându-se cele mai ridicate valori din întreg șirul de observații pentru această dată). Cerul a fost variabil la senin, cu înnorări temporare în extremitatea de sud-vest și cu dezvoltări noroase convective în a doua parte a zilei local în Carpații Occidentali și în vestul Meridionalilor și pe arii restrânse în restul zonei montane, în vestul Transilvaniei și în Banat, unde doar izolat s-au semnalat averse, punctiform cu caracter torențial și descărcări electrice. Vântul a suflat slab și moderat, cu ușoare intensificări în sudul Banatului. La ora 06.00 se înregistrau valori termice între 4 grade la Întorsura Buzăului și 20 de grade la Cotnari și Dumbrăvița de Codru. Spre dimineață în sudul Dobrogei izolat s-a format ceață.

*Observație: începând de ieri de la ora 06.00 au fost în vigoare 3 mesaje de atenționare cod galben emise de către SRPV Timișoara.*

**LA BUCUREŞTI**

Vremea a fost frumoasă și mult mai caldă decât în mod obișnuit la începutul lunii mai. Cerul a fost senin, iar vântul a suflat slab până la moderat. Temperatura maximă a fost de 29 de grade la Afumați și Băneasa și 30 de grade la Filaret (cu aproximativ 8 grade peste media climatologică a datei). La ora 06.00 se înregistrau 15 grade la Afumați și Băneasa și 16 grade la Filaret.

**3. Prognoza meteorologică în intervalul 05.05.2018, ora 8.00 – 06.05.2018, ora 8.00**

**ÎN ŢARĂ**

Vremea se va menține deosebit de caldă, cu temperaturi maxime ce se vor încadra între 26 și 32 de grade, ușor mai scăzute pe litoral. Cerul va fi variabil în orele dimineții când în sudul litoralului va mai fi ceață, apoi instabilitatea atmosferică se va manifesta  progresiv prin dezvoltări noroase convective, averse, descărcări electrice și intensificări de scurtă durată ale vântului în jurul amiezii izolat la munte, apoi în extindere în toate zonele montane și submontane și cu caracter local în vestul, nord-vestul și nordul țării. În restul teritoriului, fenomene asociate instabilității atmosferice vor fi pe arii restrânse, mai ales seara. Ploile vor avea și caracter torențial și izolat va cădea grindină. Minimele termice vor fi cuprinse, în general, între 9 și 18 grade.

**LA BUCUREŞTI**

Vremea se va menține deosebit de caldă, cu o maximă a temperaturii aerului de 31...32 de grade. Cerul va fi variabil, iar vântul va sufla slab și moderat. În orele serii vor fi înnorări temporare, dar condițiile de ploaie vor fi reduse. Temperatura minimă va fi de 16...17 grade.

***II. CALITATEA APELOR***

**Administrația Națională „Apele Române”** revine cu informații suplimentare referitor la evenimentul de calitate produs la data de 03.05.2018 pe Canal Batiz, jud. Hunedoara, menționând faptul că, în urma deplasarilor pe teren a personalului specializat de la SGA Hunedoara și a analizelor de apă efectuate, s-au constatat următoarele:

-debitul pe canalul Batiz este scăzut în această perioadă, când s-au înregistrat temperaturi de 27-28 C în timpul zilei.

-nu s-a observat spumă pe canal;

-s-a sesizat miros de nămol fermentat;

-valorile indicatorilor rezultați din probele analizate sunt:

-CCO-Cr este 675,4 mg/l (limita maxim admisa 125 mg/l)

-Amoniu este 79,93 mg/l (limita admisa esre de 3 mg/l)

-probele de apă au fost prelevate din apa deversată din stația de epurare în emisar și din Canalul Batiz-450 m și cca 1000 m aval de debușarea apelor uzate, iar rezultatele acestora sunt comparabile cu cele determinate la analizele de monitorizare a evacuării din stația de epurare Bacia, situație care persistă din cauza funcționării neeficiente a acesteia.

Având în vedere faptul că în perioada cu temperaturi ridicate, debitul pe Canalul Batiz scade, apa băltește și sunt depuneri de nămol care fermentează, precum și faptul că acest canal este emisar pentru unele evacuări difuze, necontrolate, din intravilanul localităților pe care le traversează, fenomenul sesizat, mirosul de ape fecaloid-menajere, va persista.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 02.05.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**Comisariatul Județean Cluj din cadrul Gărzii Naționale de Mediu** revine cu informaţii referitor la poluarea accidentală a aerului atmosferic, din data de 03.05.2018, în jurul orei 01.30, ca urmare a izbucnirii unui incendiu manifestat pe circa 4000mp în partea de N a depozitului temporar de deşeuri menajere din zona municipiului Cluj-Napoca, ce aparţine R.A.D.P. Cluj. I.S.U. Cluj a intervenit pentru stingerea incendiului cu 4 autospeciale.

La data de 03.05.2018, incendiul a fost stins aproape în totalitate prin intervenția ISU Cluj. S-au luat următorele măsuri de RADP: Transportarea deșeurilor depozitate de pe platforma de stocare temporară apărținătoare, RADP Cluj Napoca, pentru eliminarea finală în depozite autorizate, în vederea reducerii volumului de deșeuri depozitate și micșorării riscului de incendiere, cu comunicarea săptămânală a modului de realizare la GNM CJ Cluj, începând cu 07.05.2018. Deșeurile dizlocate în urma incendiului vor fi repuse pe platforma de stocare deșeuri cu termen 14.05.2018. Se vor lua măsuri urgente pentru stingerea completă a incendiului și comunicarea acestora la GNM CJ Cluj, măsură cu termen permanent. Se va aplica sancțiune contravențională în valoare de 50000 lei conform prevederilor OUG 195/2005 privind protecția mediului, art. 96, alin. , pct. 1, pentru ca RADP Cluj Napoca din subordinea Municipiul Cluj Napoca, nu a asigurat sisteme proprii de supraveghere la platforma de stocare temporară a deșeurilor menajere în vederea automonitorizării emisiilor poluante.

**2. În domeniul solului şi vegetaţiei**

**Garda Forestieră Timişoara** informează despre situaţia incendiului de pădure izbucnit la data de 27.04.2018, ora 16.00, in cadrul OS Baile Herculane, UP VI Domogled, zona localităţii Băile Herculane, judeţul Caraş Severin, care a afectat până acum 4 ha în fond forestier. S-a intervenit până acum cu 47 persoane angajaţi silvici, 103 pompieri militari şi civili. Se va reveni cu informaţii suplimentare.

**Garda Forestieră Ploieşti, Ocolul Silvic Poiana Cerbului şi GNM CJ Argeş** revin cu informaţii referitoare la evoluţia incendiului de litieră izbucnit la data de 22.04.18, ora 14.00 din zona Cetăţii Poenari, OS Poiana Cerbului, UP Arefu, jud. Argeş, izbucnit din cauze necunoscute. Au fost afectate 8,5 ha de litieră amestec foioase cu răşinoase. Până la ora actuală, au mai acţionat suplimentar 3 angajaţi silvici. Zona afectată este ţinută sub supraveghere.

**Agenția pentru Protecția Mediului Argeș** informează despre producerea, la data de 04.05.2018, la ora 11.00, unei poluări accidentale cu produse petroliere (20 litri țiței și 80 de litri de apă sărată) din cauza coroziunii unei conducte apartinand OMV Petrom SA, zona de producție III Muntenia Vest, sector 10-Poiana Lacului, zona Moșoaia, județul Argeș. A fost afectată o suprafață de aproximativ 30 mp pășune private. Măsuri întreprinse: s-a oprit pomparea, s-a izolat conducta, a demarat acțiune de ecologizare a zonei afectate.

**3. În domeniul supravegherii radioactivităţii mediului**

Nu s-au semnalat evenimente deosebite.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**